Source: http://www.jogiforum.hu/hirek/35409
Timestamp: 2016-05-29 03:46:21
Document Index: 27301273

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'bíróság ', 'Kúria ', 'bíróság ', 'Kúria ', 'Kúria ', 'bíróság ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Lehet népszavazást tartani az állami földek értékesítésének tilalmáról - A Kúria hitelesítette a kérdést, 120 nap áll rendelkezésre a 200 ezer aláíráshoz | hírek | Jogi Fórum
Lehet népszavazást tartani az állami földek értékesítésének tilalmáról - A Kúria hitelesítette a kérdést, 120 nap áll rendelkezésre a 200 ezer aláíráshoz
Címzett: Feladó: Megkezdődhet az aláírásgyűjtés az állami földek értékesítésének tilalmáról, miután a Kúria kedden úgy döntött, hogy hitelesíti az erről szóló népszavazási kérdést.
A kérdést Gőgös Zoltán szocialista politikus magánszemélyként nyújtotta be, a kérdés úgy szólt: "Egyetért-e Ön azzal, hogy az Országgyűlés alkosson törvényt az állami tulajdonban álló termőföldek értékesítésének a tilalmáról?"
A Nemzeti Választási Bizottság (NVB) tagjainak többsége tavaly november 30-án arra hivatkozva tagadta meg az aláírásgyűjtő ív hitelesítését, hogy a kezdeményezés költségvetési - így tiltott - tárgykört érint, megfogalmazása pedig nem teljesen egyértelmű.
Az NVB határozata ellen bírósági felülvizsgálati kérelmet nyújtottak be, a Kúria pedig - az internetes oldalán közzétett végzése szerint - megállapította, hogy a felülvizsgálati kérelem alapos, és hitelesítette a kérdést.
A Kúria szerint az állami tulajdonban lévő termőföldek értékesítésekor nem közvetlenül költségvetési kérdésről, hanem mindenekelőtt a nemzeti vagyonba tartozó különleges jogállású vagyonelemmel való gazdálkodásról van szó, és utaltak arra, az Alkotmánybíróság is kifejtette már, hogy a földtulajdonnak sajátos természeti és vagyoni jellemzői vannak, ezek pedig indokolhatják a tulajdonosi jogokkal szemben a közérdek érvényesítését.
A Kúria megjegyezte: közvetett módon, azaz áttételesen szinte mindegyik kérdés kihat a költségvetési törvény tartalmára, de amikor azt vizsgálják, hogy a hitelesítésre feltett kérdés tiltott népszavazási tárgykört érint-e, figyelemmel kell lenni annak a jogterületnek a sajátosságaira is, amely a kérdés tárgyára vonatkozik.
Felhívta a figyelmet arra, hogy a földért fizetett vételár kötött, és csak föld vásárlására fordítható, vagyis a felhasználásról nem a költségvetési törvényben dönt az Országgyűlés, hanem csupán technikailag megjeleníti a - költségvetési törvényhez képest - más törvényben rögzített felhasználási kötöttség pénzügyi következményét. A bíróság szerint ez a felhasználói kötöttség feloldja a hitelesítésre feltett kérdés és a költségvetési törvény tartalma közötti közvetlen és jelentős kapcsolatot.
A Kúria álláspontja szerint a kérdés alapján eldöntendő, hogy a termőföld továbbra is állami tulajdonban maradjon vagy az állam értékesítheti. Az alaptörvény alapján az állami földtulajdon értékesítésekor nem (csak) költségvetési kérdésről, hanem a nemzeti vagyonnal való felelős gazdálkodásról is szó van. A Kúria megítélése szerint a termőföld sajátos természeti és vagyoni jellemzői alkotmányosan is indokolják a külön kezelést, azt, hogy az állami tulajdonban álló termőföld értékesítése nem csupán költségvetési, sőt elsősorban nem költségvetési kérdés.
A bíróság szerint tehát a népszavazásra feltett kérdés tárgya és a költségvetés között a kapcsolat közvetett, hiszen a kérdés mindenekelőtt arra irányul, hogy az állam miként nem rendelkezhet a tulajdonát képező termőfölddel, vagyis lehet népszavazást tartani arról, hogy az állami tulajdonban álló termőföldek értékesítésének tilalmáról az Országgyűlés törvényt alkosson.
A Kúria álláspontja szerint a népszavazásra feltenni kívánt kérdés egyértelmű, mind a választópolgári, mind a jogalkotói egyértelműség kritériumainak megfelel, a kérdés a magyar nyelv nyelvtani szabályai szerint félre nem érthetően az állami tulajdonban lévő termőföldek teljes eladási tilalmára vonatkozik.
A Kúria mindezek alapján megváltoztatta az NVB határozatát és a kérdést hitelesítette.
A Kúria döntése jogerős, azt meg kell jelentetni a Magyar Közlönyben. A megjelenéstől számított öt napon belül a Nemzeti Választási Iroda elnöke átadja a szervezőknek a hitelesítő záradékkal ellátott aláírásgyűjtőív-mintapéldányt. A népszavazási kezdeményezést csak erről az ívről készített másolaton lehet támogatni. A szervezőknek 120 napjuk van összegyűjteni a népszavazás kiírásához szükséges 200 ezer aláírást.
A Kúria megszüntette a hűtlen kezelés miatt folyó eljárást - Hunvald Györgynek nem kell börtönbe mennie (2016.05.09.)
Jogvédő szervezetek bírálják a Kúria döntését - Alkalmatlannak tartják a betelepítési kvótáról szóló referendumot népszavazásra (2016.05.04.)
Devizahiteles kérdéseket értelmez a Kúria polgári kollégiuma - Több ezer folyamatban lévő perben lesz segítség a jogegységi döntés (2016.04.29.)
Nem tartható népszavazás a polgármesterek hozzátartozóinak cégeiről - A Kúria döntése ellen nincs további fellebbezési lehetőség (2016.03.31.)
Aláírásgyűjtés a kötelező tanórán kívüli foglalkozásokról - Az NVB hitelesítette a népszavazási kezdeményezést (2016.05.11.)
Párhuzamosan is lehet aláírásokat gyűjteni azonos témában - Egyedi azonosítójú íveken gyűjthetők az aláírások (2016.05.10.)
Pontosítaná a népszavazási törvény módosítását a törvényalkotási bizottság - Legalább százezer aláírás összegyűjtésekor életbe lépő szabályok (2016.05.06.)